b'\n_START_ARTICLE_\nDaniel arap Moi\n_START_SECTION_\n\xc5\xbdivljenjepis\n_START_PARAGRAPH_\nDaniel arap Moi se je rodil v mestu Sacho v kenijski provinci Riff Valley. O\xc4\x8de mu je umrl ko je bil \xc5\xa1e otrok, zato je odra\xc5\xa1\xc4\x8dal ob materi. Po kon\xc4\x8dani srednji \xc5\xa1oli se je za\xc4\x8del \xc5\xa1olati za u\xc4\x8ditelja. Ta poklic je opravljal med letoma 1946 in 1955, tega leta pa je vstopil v politiko._NEWLINE_Leta 1955 je bil izvoljen v zakonodajni svet province Riff Valley, leta 1960 pa je skupaj z Ronaldom Ngalo ustanovil lastno politi\xc4\x8dno stranko, Kenijsko afri\xc5\xa1ko demokrati\xc4\x8dno unijo (Kenya African Democratic Union - KADU), ki naj bi na volitvah tekmovala s stranko tedanjega predsednika Joma Kenyatte, Kenijsko afri\xc5\xa1ko nacionalno unijo (Kenya African National Union - KANU). Moijeva stranka naj bi \xc5\xa1\xc4\x8ditila interese manj\xc5\xa1ih kenijskih plemen._NEWLINE_Prvi\xc4\x8d mu je uspelo priti na visok polo\xc5\xbeaj v \xc4\x8dasu zadnje vlade pred razglasitvijo neodvisnosti Kenije. V letih 1960/61 je bil minister za \xc5\xa1olstvo._NEWLINE_Po razglasitvi samostojnosti Kenije, 12. decembra 1963, sta se stranki KADU in KANU na pobudo Moia zdru\xc5\xbeili, Kenija pa je tako postala enostrankarska dr\xc5\xbeava. Kenyatta je Moija najprej imenoval za notranjega ministra (1964), leta 1967 pa za podpredsednika.\n_START_SECTION_\nPredsednik\n_START_PARAGRAPH_\nDaniel arap Moi je postal predsednik Kenije po smrti prvega predsednika Joma Kenyatte, ki je preminil 22. avgusta 1978 in se je na oblasti obdr\xc5\xbeal vse do leta 2002. \xc4\x8ceprav je bil na za\xc4\x8detku priljubljen zaradi svoje svetovljanske politike, ki je bila nasprotna Kenyattovi, je njegov re\xc5\xbeim s\xc4\x8dasoma pridobival vse ve\xc4\x8d avtokratskih lastnosti, \xc5\xa1e posebej po neuspelem dr\xc5\xbeavnem udaru leta 1982, ki ga je posku\xc5\xa1ala izvesti skupina \xc4\x8dastnikov zra\xc4\x8dnih sil s Hezekiahom Ochuko na \xc4\x8delu._NEWLINE_Moi je po tem poskusu prevrata za\xc4\x8del vladati s trdo roko, zapiral je politi\xc4\x8dne nasprotnike, znane pa so tudi obto\xc5\xbebe o mu\xc4\x8denju v zaporih, kamor je osumljence zapiral brez sodnih procesov. Hkrati s tem je v dr\xc5\xbeavi nara\xc5\xa1\xc4\x8dala je tudi korupcija. Kenija je tako zabredla v gospodarsko krizo, kar je prisililo Moija, da je leta 1991 pristal na uvedbo sistema ve\xc4\x8dstrankarske demokracije v zameno za nadaljnjo gospodarsko pomo\xc4\x8d Mednarodnega denarnega sklada in Svetovne banke. Kljub vsemu pa mu je uspelo z raznimi politi\xc4\x8dnimi triki tako oslabiti opozicijo, da je bil v devetdesetih letih 20. stoletja \xc5\xa1e dvakrat izvoljen za predsednika. Leta 2002 pa mu je politi\xc4\x8dni vrh Kenije ustavno prepovedal sodelovati na volitvah. Kljub temu pa ima Moi \xc5\xa1e vedno velik vpliv na kenijsko politiko.'